**โครงการจัดประชุมวิชาการระดับชาติเครือข่ายวิจัยสถาบันอุดมศึกษาทั่วประเทศ ครั้งที่ 11**

**“เครือข่ายวิจัยอุดมศึกษา สานพลังประชารัฐ”**

**1. หลักการและเหตุผล**

การวิจัยเป็นเครื่องมือที่มีความสำคัญยิ่งต่อการพัฒนาเศรษฐกิจและสังคมของประเทศ ความสามารถในการวิจัยของสถาบันอุดมศึกษาเป็นองค์ประกอบหนึ่งที่สำคัญที่เพิ่มความสามารถในการแข่งขันของประเทศ การพัฒนาประเทศไทยด้วยการวิจัย จำเป็นที่จะต้องสร้างปัญญาปฏิบัติ หรือการเรียนรู้ผ่านการปฏิบัติเพื่อขับเคลื่อนสังคมไทยให้ไปสู่สังคมอุดมปัญญา สิ่งสำคัญประการหนึ่งของกระบวนการวิจัยก็คือ การนำผลงานวิจัยไปใช้ประโยชน์หรือการเผยแพร่ผลงานวิจัยสู่แวดวงวิชาการเพื่อให้สามารถนำความรู้ที่ได้จากการวิจัยไปปรับแปลง ถ่ายทอด และพัฒนาเทคโนโลยีสำหรับการแก้ปัญหาของชาติอย่างเป็นรูปธรรม การจัดประชุมวิชาการถือเป็นช่องทางหนึ่งที่สำคัญของการเผยแพร่ผลงานวิจัยของคณาจารย์และนักวิจัยในสถาบันอุดมศึกษา เป็นเวทีที่ก่อให้เกิดการแลกเปลี่ยนความรู้/ประสบการณ์ด้านการวิจัยร่วมกัน รวมถึงเป็นช่องทางในสร้างเครือข่ายความร่วมมือด้านการวิจัยระหว่างสถาบันอุดมศึกษา

สำนักงานคณะกรรมการการอุดมศึกษา (สกอ.) ได้ดำเนินโครงการวิจัยและนวัตกรรมเพื่อถ่ายทอดเทคโนโลยีสู่ชุมชนฐานราก และโครงการวิจัยและพัฒนาภาครัฐร่วมเอกชนในเชิงพาณิชย์ เพื่อตอบสนองนโยบายของรัฐและยุทธศาสตร์ของกระทรวงศึกษาธิการ ในการสนับสนุนการผลิตและพัฒนากำลังคนเพื่อตอบสนองต่อความต้องการในการพัฒนาประเทศ และส่งเสริมให้สถาบันอุดมศึกษามีส่วนร่วมในการเสริมสร้างความเข้มแข็งของเศรษฐกิจฐานรากและเชื่อมโยงกับเครือข่ายชุมชนท้องถิ่น โดยนำองค์ความรู้จากผลงานวิจัยและพัฒนา ภูมิปัญญาท้องถิ่น มาถ่ายทอดทักษะความรู้และเทคโนโลยีที่เหมาะสมแก่ท้องถิ่น เพื่อให้สามารถยกระดับขีดความสามารถด้านการผลิตและการจัดการของเศรษฐกิจชุมชน รวมถึงการสร้างมูลค่าเพิ่มของผลิตภัณฑ์อย่างต่อเนื่อง เพิ่มโอกาสในการสร้างอาชีพรายได้และการพึ่งพาตนเอง ส่งผลต่อการสร้างความเข้มแข็งทางสังคมอย่างยั่งยืน โดยมีเครือข่ายการวิจัยของสถาบันอุดมศึกษาทั่วประเทศ จำนวน 9 เครือข่าย เป็นผู้รับผิดชอบในพื้นที่ โดย สกอ. ให้การสนับสนุนเงินอุดหนุนการวิจัยเพื่อผลิตผลงานวิจัยเพื่อถ่ายทอดสู่ชุมชน และการวิจัยและพัฒนาภาครัฐร่วมเอกชนในเชิงพาณิชย์ โดยความร่วมมือระหว่างนักวิจัยกับภาคเอกชน ชุมชน หน่วยงาน องค์กรต่างๆ ตลอดจนผู้ที่เกี่ยวข้องในพื้นที่

มหาวิทยาลัยเทคโนโลยีสุรนารี เป็นสถาบันแม่ข่ายของเครือข่ายอุดมศึกษาภาคตะวันออกเฉียงเหนือตอนล่าง ได้กำหนดพันธกิจในการดำเนินงานของเครือข่ายฯ เพื่อมุ่งผลิตงานวิจัยในเชิงสหวิทยาการที่มีความสำคัญทางยุทธศาสตร์ของชาติ เพื่อเป็นกลไกในการขับเคลื่อนการพัฒนาทางเทคโนโลยีด้านการผลิต และด้านการจัดการพัฒนาระบบบริหารจัดการงานวิจัยเชิงบูรณาการที่มีเอกภาพของสถาบันในเครือข่ายฯ เพื่อสร้างนวัตกรรมและวัฒนธรรมการทำงานร่วมกันและบูรณาการองค์ความรู้ที่ได้จากงานวิจัยเพื่อถ่ายทอดเทคโนโลยีสู่ชุมชน ดำเนินงานวิจัยและพัฒนาภาครัฐร่วมเอกชนในเชิงพาณิชย์ รวมถึงต่อยอดผลงานวิจัยให้มีมูลค่าเพิ่มทางเศรษฐกิจเพื่อการพัฒนาที่ยั่งยืนของชุมชนเป้าหมาย

ดังนั้น เพื่อเป็นการเผยแพร่ผลงานวิจัยของคณาจารย์และนักวิจัยในสถาบันอุดมศึกษาทั่วประเทศ และเป็นการเปิดโอกาสให้คณาจารย์และนักวิจัยในแต่ละเครือข่ายฯ ได้มีโอกาสสร้างเครือข่ายความร่วมมือด้านการวิจัยร่วมกัน มหาวิทยาลัยเทคโนโลยีสุรนารี ในฐานะสถาบันแม่ข่ายเครือข่ายอุดมศึกษาภาคตะวันออกเฉียงเหนือตอนล่าง ร่วมกับคณะอนุกรรมการด้านการวิจัย เครือข่ายอุดมศึกษาภาคตะวันออกเฉียงเหนือตอนล่าง และ สกอ. จึงได้กำหนดให้มีการจัดประชุมวิชาการระดับชาติเครือข่ายวิจัยสถาบันอุดมศึกษาทั่วประเทศ ครั้งที่ 11 ในระหว่างวันที่ 19-20 ธันวาคม 2559 นี้

**2. วัตถุประสงค์**

2.1 เพื่อเป็นเวทีให้คณาจารย์และนักวิจัยของสถาบันอุดมศึกษาทั่วประเทศเผยแพร่ผลงานวิจัย

2.2 เพื่อให้คณาจารย์และนักวิจัยของสถาบันอุดมศึกษาทั่วประเทศได้แลกเปลี่ยนเรียนรู้ประสบการณ์ด้านการวิจัยซึ่งกันและกัน

2.3 เพื่อให้คณาจารย์และนักวิจัยของสถาบันอุดมศึกษาทั่วประเทศ รวมทั้งหน่วยงานภาครัฐและเอกชน ในทุกภูมิภาค มีโอกาสสร้างเครือข่ายความร่วมมือด้านการวิจัยร่วมกัน

2.4 เพื่อจัดประชุมประธานเครือข่ายบริหารการวิจัยและเจ้าหน้าที่ประสานงานเครือข่าย

**3. หัวข้อและเนื้อหาของการประชุม**

การจัดประชุมวิชาการระดับชาติครั้งนี้ ได้กำหนดหัวข้อหลักในการประชุม คือ “เครือข่ายวิจัยอุดมศึกษา สานพลังประชารัฐ” และประเด็นที่เป็นเนื้อหาในการนำเสนอผลงานทางวิชาการทั้งภาคบรรยายและภาคโปสเตอร์ ประกอบด้วย

3.1 วิทยาศาสตร์และเทคโนโลยี

3.2 วิทยาศาสตร์สุขภาพ

3.3 มนุษยศาสตร์และสังคมศาสตร์

3.4 การบริหารจัดการการท่องเที่ยว

3.5 การศึกษา

**4. รูปแบบการดำเนินการ**

4.1 การเสวนาทางวิชาการ

4.2 การจัดนิทรรศการแสดงผลงานวิจัย (Research exhibitions)

4.3 การนำเสนอผลงานวิจัยภาคบรรยาย (Oral presentations)

4.4 การเสนอผลงานวิจัยภาคโปสเตอร์ (Poster presentations)

4.5 การประชุมประธานเครือข่ายบริหารการวิจัย

4.6 การประชุมเจ้าหน้าที่ประสานงานเครือข่าย

**5. ค่าลงทะเบียนและกำหนดเวลา**

1. ลงทะเบียนเข้าร่วมงาน 1 กันยายน – 30 พฤศจิกายน 2559

2. กำหนดส่งผลงาน 1 กันยายน – 31 ตุลาคม 2559

3. ประกาศผลการพิจารณา 30 พฤศจิกายน 2559

**\*\*\*ผู้ลงทะเบียนเข้าร่วมงานและผู้นำเสนอผลงานทุกคนไม่ต้องเสียค่าใช้จ่ายในการเข้าร่วมงาน\*\*\***

**6. ผลที่คาดว่าจะได้รับ**

6.1 การเผยแพร่ผลงานวิจัยของคณาจารย์และนักวิจัยในสถาบันอุดมศึกษาทั่วประเทศสู่สาธารณชน

6.2 การเพิ่มพูนความรู้และศักยภาพของคณาจารย์และนักวิจัยรุ่นใหม่ของสถาบันอุดมศึกษา ทั่วประเทศ

6.3 ความร่วมมือด้านการวิจัยของคณาจารย์และนักวิจัยในเครือข่ายอุดมศึกษาทั่วประเทศและระหว่างสถาบันอุดมศึกษากับหน่วยงานทั้งภาครัฐและภาคเอกชนเพิ่มขึ้น

6.4 การพัฒนาระบบการบริหารจัดการเครือข่ายด้านการวิจัยที่มีประสิทธิภาพและประสิทธิผลดีขึ้น

**7. ผู้รับผิดชอบโครงการ**

7.1 สำนักงานคณะกรรมการการอุดมศึกษา (สกอ.)

7.2 มหาวิทยาลัยเทคโนโลยีสุรนารีในฐานะสถาบันแม่ข่าย เครือข่ายอุดมศึกษาภาคตะวันออก เฉียงเหนือตอนล่าง

7.3 คณะอนุกรรมการด้านการวิจัย เครือข่ายอุดมศึกษาภาคตะวันออกเฉียงเหนือตอนล่าง

**8. กลุ่มเป้าหมาย จำนวนประมาณ 500 คน ประกอบด้วย**

8.1 คณาจารย์ นักวิจัย บุคลากร และนักศึกษา

ของสถาบันอุดมศึกษาสมาชิกเครือข่ายทุกภูมิภาค จำนวน 200 คน

8.2 คณาจารย์ นักวิจัย บุคลากรและนักศึกษา

ของสถาบันการศึกษาในพื้นที่จังหวัดนครราชสีมาและจังหวัดใกล้เคียง จำนวน 100 คน

8.3 ผู้แทนชุมชน/หน่วยงานในพื้นที่จังหวัดนครราชสีมาและจังหวัดใกล้เคียง จำนวน 100 คน

8.4 บุคคลทั่วไปที่สนใจ จำนวน 100 คน

**9. วันเวลา และสถานที่จัดประชุม**

วันที่ 19-20 ธันวาคม 2559 ณ อาคารสุรพัฒน์ 2 มหาวิทยาลัยเทคโนโลยีสุรนารี อ.เมือง จ. นครราชสีมา